دارالعلوم زاهدانِ نۏکېں وانگی سالِ بنگېجی دیوان مرچی سباه (28 تیر 1396- 19/ 7 / 2017) زاهدانِ مکی مسیتّا برجم دارگ بوت.
په سنی‌آنلائنِ هالکاریا، اِے بنگېجی دیوانا دارالعلوم زاهدانِ طالب ؤ استاد دگه عام مردماں بهر زرت. واجه مولانا عبدالحمیدا اِے دیوانِ تها «صحیح بخاریِ» اولی حدیث گیشّېنت ؤ شرح دات.
مولانا عبدالحمیدا گوشت: امام بخاریِ اخلاص سبب بیت که آئیِ کتاب اِے جاها برسیت، امام بخاریا وتی کتاب گۏں اِے حدیث «إنماالأعمال بالنیات» بنگېج کرتگ، بزاں عملانی دار ؤ مدار گۏں نیتان اِنت. اگه نیت اللهِ واستا بیت، عمل قبول بیت ؤ مزّ رسیت. اِے حدیثِ لبز گونڈ اِنت، بلے معنائی دراج اِنت، چوش اِنت که دریائے هُمب ؤ کوزه‌اِے تها جاه دیگ بیت.
مولانا عبدالحمیدا گېش کرت: اِے حدیثِ پیغام اِېشت اِنت که مزنېں علمے چوش «هجرت» که تمامېں گناهاں بخشیت ؤ‌معاف کنت، اگه اللهِ‌ واستا مبیت، بر باد ؤ تباه اِنت، هچ درد نوارت. عمل دینِ جسم اِنت ؤ اخلاصِ دینِ روح اِنت، باید هر عمل اللهِ خاطرا ببیت.